Nubia Red Magic 3 गेमिंग फोन 17 जून को होगा भारत में लॉन्च, फ्लिपकार्ट पर बिकेगा  
Nubia Red Magic 3 स्नैपड्रैगन 855 प्रोसेसर और 12 जीबी तक रैम से है लैस
Nubia Red Magic 3 में 48 मेगापिक्सल का Sony IMX586 सेंसर है
नूबिया रेड मैजिक 3 की भिड़ंत शाओमी ब्लैक शार्क 2 से होगी
ऐसा लगता है कि भारतीय मार्केट में अब गेमिंग फोन चलन में आने लगे हैं। तभी तो स्मार्टफोन निर्माता कंपनियां अपने-अपने प्रोडक्ट उतार रही हैं। हाल ही में मार्केट में Xiaomi Black Shark 2 को लॉन्च किया गया था। अब Nubia Red Magic 3 के बारे में जानकारी मिली है। नूबिया रेड मैजिक 3 को भारतीय मार्केट में 17 जून को लॉन्च किया जाएगा। इसके अलावा यह हैंडसेट एक्सक्लूसिव तौर पर ई-कॉमर्स साइट पर फ्लिपकार्ट पर मिलेगा। चीनी ब्रांड Nubia ने प्रेस रिलीज ज़ारी करके इसकी जानकारी दी।
Nubia और Flipkart के बीच साझेदारी हुई है जिसके तहत Nubia Red Magic 3 को इसी ई-कॉमर्स साइट पर बेचा जाएगा। गेमिंग के दीवानों के लिए बना यह फोन भारतीय मार्केट में 17 जून को पेश होगा। फिलहाल, कंपनी की ओर से कीमत और स्पेसिफिकेशन को लेकर कुछ नहीं बताया गया है। इस फोन के लिए Flipkart पर एक वेबपेज भी लाइव हो गया है। यहां पर हैंडसेट का एक वीडियो टीज़र इस्तेमाल हुआ है, साथ में नोटिफाई मी बटन को एक्टिव कर दिया गया है।
बता दें कि नूबिया रेड मैजिक 3 को पहले ही चीनी मार्केट में उतारा जा चुका है। Red Magic 3 की अहम खासियतों की बात करें तो फोन 5,000 एमएएच बैटरी, 90 हर्ट्ज़ रिफ्रेश रेट डिस्प्ले और स्नैपड्रैगन 855 प्रोसेसर के साथ आता है। फोन में 30 वॉट फास्ट चार्जिंग टेक्नोलॉजी के लिए सपोर्ट है। इसके बारे में दावा है कि यह 10 मिनट के चार्ज में फोन पर 1 घंटे तक गेम खेलना संभव होगा।

नूबिया ने अभी रेड मैजिक 3 की भारतीय कीमत का ऐलान नहीं किया है। लेकिन चीनी कीमत के आधार पर अनुमान लगाया जा सकता है। चीनी मार्केट में नूबिया रेड मैजिक 3 की कीमत 2,899 चीनी युआन (करीब 30,000 रुपये) से शुरू होती है। यह दाम 6 जीबी रैम + 64 जीबी स्टोरेज वेरिएंट का है। ग्राहक 3,199 चीनी युआन (करीब 33,200 रुपये) में 6 जीबी रैम+ 128 जीबी स्टोरेज वेरिएंट खरीद पाएंगे। 8 जीबी रैम + 128 जीबी स्टोरेज वेरिएंट 3,499 चीनी युआन (करीब 36,300 रुपये) और 12 जीबी रैम + 256 जीबी स्टोरेज वेरिएंट 4,299 चीनी युआन (करीब 44,600 रुपये) में उपलब्ध होगा।
नूबिया रेड मैजिक 3 में टॉप और बॉटम पर बेहद ही पतले बेज़ल हैं। पिछले हिस्से पर एक मात्र कैमरा है। इसके बैक पैनल का डिज़ाइन बहुत हद तक Red Magic Mars जैसा है। यह ब्लैक और रेड रंग में उपलब्ध होगा।
Red Magic 3 एंड्रॉयड पाई पर चलेगा। इसमें डुअल सिम स्लॉट हैं। फोन में 6.65 इंच का फुल-एचडी+ (1080x2340 पिक्सल) एचडीआर एमोलेड डिस्प्ले है। 90 हर्ट्ज़ रिफ्रेश रेट और 430 निट्स ब्राइटनेस के साथ। फोन में स्नैपड्रैगन 855 प्रोसेसर के साथ 6 जीबी, 8 जीबी और 12 जीबी रैम दिए गए हैं। इनबिल्ट स्टोरेज के तीन विकल्प हैं- 64 जीबी, 128 जीबी और 256 जीबी।
पिछले हिस्से पर एफ/ 1.7 अपर्चर वाला 48 मेगापिक्सल का Sony IMX586 सेंसर है। फ्रंट पैनल पर एफ/ 2.0 अपर्चर वाला 16 मेगापिक्सल का सेंसर दिया गया है। यह एआई ब्यूटी फीचर्स से लैस है। हैंडसेट की बैटरी 5,000 एमएएच की है और यह 30 वॉट फास्ट चार्जिंग को सपोर्ट करती है। इसके बारे में 10 मिनट की चार्जिंग में 1 घंटे का गेम प्ले देने का दावा है।
फोन डुअल फ्रंट फेसिंग स्टीरियो स्पीकर्स के साथ आता है। कनेक्टिविटी के लिए हैंडसेट वाई-फाई, ब्लूटूथ, यूएसबी टाइप-सी पोर्ट, 3.5 एमएम ऑडियो जैक,  4जी एलटीई और अन्य स्टेंडर्ड फीचर से लैस है। Red Magic 3 का डाइमेंशन 171.7x78.5x9.65 मिलीमीटर है और वज़न 215 ग्राम।